Újra vizsgálódhat a bizottság
Újra összeállhat a korábban a Futura-sikerdíjat vizsgáló eseti bizottság. Az önkormányzat ezúttal a nettó 48,5 milliós, „szennyvizes pályázathoz" kapcsolódó pénzügyi követelést vitatja. A futurás sikerdíj kifizetése is várat még magára, a nyomozás pedig folyik.
Még áprilisban döntött a képviselõ-testület eseti bizottság létrehozásáról. Ennek feladata a hivatalos megnevezés szerint a „2008. november 24-én kelt megbízási szerzõdés pénzügyi kötelezettségvállalása és az ehhez kapcsolódó, gazdálkodásra vonatkozó szabályok alkalmazásának, szabályszerûségének vizsgálata" volt. Azaz a Futura-sikerdíj körülményeit elemezte az öttagú bizottság. A testület a júniusi ülésre olyan elõterjesztést tett, ami alapján aztán a polgármester a személyes felelõsség megállapítása érdekében büntetõfeljelentést tett Szabó Miklós és dr. Orbán Géza ellen a számviteli rend megsértése, hanyag kezelés alapos gyanúja miatt. A feljelentés kiegészítését követõen a megyei rendõr-fõkapitányság gazdaságvédelmi osztálya hûtlen kezelés alapos gyanúja miatt ismeretlen tettes ellen rendelt el nyomozást. A rendõrség tájékoztatása szerint ez jelenleg is folyamatban van.
Ezzel együtt a fizetési kötelezettség mértékének csökkentése érdekében a testület felhatalmazta a polgármestert, hogy az ügyben érintett céggel folytasson tárgyalásokat. Az egyeztetések nyomán az Inventio Consulting Kft. a közelmúltban egyezségi ajánlatot küldött a városházára. Emellett a társaság bejelentette igényét a szennyvízhálózat megvalósítására kötött megbízási szerzõdésbõl eredõ, nettó 48,5 milliós díjazásra. Az Inventio kft. ajánlata arról szól, hogy az önkormányzat a megadott határidõre fizesse ki részére a Futurára kötött megbízási szerzõdésbõl származó mintegy nettó 31,7 milliós tartozását, valamint a szennyvízhálózati pályázattal kapcsolatos szerzõdésbõl nettó 48,5 millió forintot.
A társaság szerint ez az ajánlat bruttó 5 milliós engedményt jelent a szerzõdéses összeghez képest. További engedményként ajánlatuk elfogadása esetén hajlandóak eltekinteni a már esedékessé vált késedelmi kamatoktól, ami számításaik szerint több mint 34  millió forint. Az ajánlat elfogadása esetén figyelmen kívül hagynák továbbá azt is, hogy a valótlan sajtóközlések folytán az Inventio Consulting Kft.-t ért erkölcsi kárt bírói úton érvényesítsék a várossal szemben.
Az újabb számla benyújtása miatt az önkormányzat most a vizsgálóbizottság ismételt felállítását tervezi. Errõl csütörtökön határoznak a képviselõk. Amennyiben a testület megszavazza, a bizottságnak meg kell vizsgálnia, hogy a 2008-ban kötött, nettó 48,5 milliós kötelezettségvállalásra szabályszerû felhatalmazással rendelkezett-e az akkori polgármester, s a jegyzõ ellenjegyezte-e azt. Vizsgálják majd azt is, hogy a kötelezettségvállalás sérti-e a gazdálkodásra vonatkozó szabályokat.
A bizottság összetétele a javaslat szerint a korábbival megegyezõ lehet: Árvay István, Petõ Péter, Kovács Tamás, Kopetti Tamás és Nyitrai József. Amennyiben megszavazzák, a bizottságnak a testület következõ ülésén kell beszámolnia a vizsgálat eredményeirõl. A vizsgálathoz szükséges szakértõi díjakra is biztosítják majd az újabb 500 ezer forintot.
mosonmagyaróvári hírek